《赠潘孝廉丈德舆即送其还淮安四章 其四》
清代·姚燮

人生各道路，离别事亦常。况共六合中，把手非茫茫。

送君出西郭，颠倒车中装。南风动禾黍，路砥沙不飏。

毋为孟浪游，良刀善自藏。所嗟未罄意，恻恻萦我肠。

恐我明日梦，先至淮水旁。淮水日夜流，上有君子堂。

堂虚抱寒碧，漾以明月光。此月如我心，相见毋相忘。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。